22.8.2022
EL
Επίσημη Εφημερίδα της Ευρωπαϊκής Ένωσης
L 217/77
(159) Εν αντιθέσει προς όσα ισχυρίζεται η Πορτογαλία (180), οι καταχωρισμένες στη ZFM εταιρείες επιβαρύνονται με το εν λόγω πρόσθετο κόστος μόνο εάν ασκούν πραγματικά και ουσιαστικά τις δραστηριότητές τους στη Μαδέρα, και τούτο συνεπάγεται ότι τα κέρδη τους προκύπτουν από πράξεις που επιβαρύνονται άμεσα με τέτοιο πρόσθετο κόστος.
Άλλα είδη κερδών, τα οποία δεν επιβαρύνονται με τέτοιο κόστος καθώς προκύπτουν από δραστηριότητες που ασκούνται εκτός της περιοχής, δεν πρέπει να προσμετρώνται στη φορολογητέα βάση που επωφελείται του φορολογικού μέτρου.
(160) Η Επιτροπή παρατηρεί ότι η Πορτογαλία δήλωσε σαφώς καθ’ όλη την παρακολούθηση του 2015 και επιβεβαίωσε κατά τη διάρκεια της επίσημης έρευνας ότι οι δικαιούχοι δεν υποχρεούνταν να ασκούν τη δραστηριότητά τους στην περιοχή και ότι ακόμη και δραστηριότητες που ασκούνταν εκτός της περιοχής επωφελούνταν της χορηγούμενης βάσει του καθεστώτος ενίσχυσης (βλέπε αιτιολογικές σκέψεις 20 και 21 της παρούσας απόφασης).
(161) Η Επιτροπή θεωρεί ότι ο καλούμενος «γεωγραφικός περιορισμός» της προέλευσης των κερδών που κατήγγειλε η Πορτογαλία μετουσιώνει απλώς, στις αποφάσεις της Επιτροπής του 2007 και του 2013, τις βασικές αρχές που διατυπώνονται στις ΚΓΠΕ 2007 και ότι, όσον αφορά την προέλευση των κερδών, η εφαρμογή του καθεστώτος ZFM δεν συνάδει με τις διατάξεις περί ενισχύσεων λειτουργίας που περιέχονται στις εν λόγω κατευθυντήριες γραμμές.
(162) Στην απόφαση κίνησης της διαδικασίας, η Επιτροπή δεν διατύπωσε αμφιβολίες όσον αφορά τη συνέπεια του καθεστώτος με διεθνή φορολογικά πρότυπα και νομικές φορολογικές απαιτήσεις.
Για τους σκοπούς του ελέγχου των κρατικών ενισχύσεων, ο πραγματικός και ουσιαστικός χαρακτήρας της δραστηριότητας που ασκούν οι δικαιούχοι πρέπει να αξιολογηθεί σε σχέση με τις αρχές σχετικά με τις ενισχύσεις λειτουργίας που περιέχονται στις ΚΓΠΕ 2007, οι οποίες υπομνήσθηκαν στις αιτιολογικές σκέψεις 156 και 157 της παρούσας απόφασης, και όχι σε σχέση με τις φορολογικές συμφωνίες του ΟΟΣΑ, οι οποίες επιδιώκουν ίδιους φορολογικούς σκοπούς.
(163) Ομοίως, η Επιτροπή επισημαίνει ότι η νομική απαίτηση περί λογιστικού διαχωρισμού, για φορολογικούς σκοπούς, όσον αφορά το εισόδημα που παράγεται στη ZFM, η οποία περιγράφηκε στην αιτιολογική σκέψη 21 της παρούσας απόφασης, δεν αρκεί καθεαυτήν για να διασκεδάσει τις αμφιβολίες της Επιτροπής όσον αφορά την καταλληλότητα της φορολογητέας βάσης του καθεστώτος ZFM, δεδομένου ότι η παραγωγή εισοδήματος στη ZFM που υπόκειται στην εν λόγω απαίτηση δεν ορίζεται σε σχέση με τις αρχές για τις ενισχύσεις λειτουργίας που προβλέπονται στην ΚΓΠΕ 2007.
(164) Αντιθέτως, ο εν λόγω λογιστικός διαχωρισμός καταδεικνύει μόνο ότι ο χαμηλότερος φορολογικός συντελεστής εφαρμοζόταν σε κέρδη που προέκυπταν από συναλλαγές μεταξύ, αφενός, των δικαιούχων της ενίσχυσης και, αφετέρου, οντοτήτων που είχαν την κατοικία τους στη ZFM καθώς και οντοτήτων που είχαν την κατοικία τους εκτός του εθνικού εδάφους της Πορτογαλίας.
Ωστόσο, ο εν λόγω λογιστικός διαχωρισμός δεν μπορεί να οδηγήσει σε κανένα συμπέρασμα όσον αφορά το αν οι συναλλαγές προέκυπταν από δραστηριότητες ασκούμενες πραγματικά και ουσιαστικά, από τους δικαιούχους της ενίσχυσης, εντός ή εκτός της Μαδέρας.
(165) Τέλος, η Επιτροπή επισημαίνει ότι οι διεξοδικοί φορολογικοί έλεγχοι όσον αφορά τη φορολογητέα βάση και την προέλευση των κερδών διενεργήθηκαν υπό το πρίσμα της προσέγγισης που εφάρμοσαν οι πορτογαλικές αρχές, η οποία υπομνήσθηκε στην αιτιολογική σκέψη 158 της παρούσας απόφασης, και δεν έλαβαν υπόψη τη σχέση μεταξύ επιλέξιμων κερδών και πρόσθετου κόστους με το οποίο επιβαρύνονται οι εταιρείες στη ZFM, η οποία εξυπακούεται στις ΚΓΠΕ 2007 και στις επακόλουθες αποφάσεις της Επιτροπής του 2007 και του 2013.
(166) Ως εκ τούτου, η Επιτροπή θεωρεί ότι τα επιχειρήματα που πρόβαλε η Πορτογαλία όσον αφορά τη συνέπεια με φορολογικούς κανόνες, νομικές απαιτήσεις και φορολογικούς ελέγχους δεν είναι λυσιτελή για την αξιολόγηση της εφαρμογής του καθεστώτος ZFM σε σχέση με τις ΚΓΠΕ 2007 και τις αποφάσεις της Επιτροπής του 2007 και του 2013.
(167) Λαμβανομένων υπόψη των ανωτέρω παρατηρήσεων, η Επιτροπή θεωρεί ότι οι αμφιβολίες της όσον αφορά την προέλευση των κερδών που επωφελήθηκαν της μείωσης φόρου στη ZFM εξακολουθούν να υφίστανται και καταλήγει στο συμπέρασμα ότι, σε σχέση με το συγκεκριμένο κριτήριο, η εφαρμογή του καθεστώτος ZFM συνιστά παράβαση των αποφάσεων της Επιτροπής του 2007 και του 2013.
Δημιουργία/διατήρηση θέσεων εργασίας στην περιοχή (168) Όπως υπομνήσθηκε στην αιτιολογική σκέψη 151 της παρούσας απόφασης, τα μέγιστα ποσά ενίσχυσης από τα οποία μπορούν να επωφεληθούν οι δικαιούχοι που είναι καταχωρισμένοι στη ZFM, βάσει του εγκεκριμένου καθεστώτος περιφερειακής ενίσχυσης λειτουργίας, υπολογίζονται βάσει των ανώτατων ορίων φορολογητέας βάσης που καθορίστηκαν με βάση τον αριθμό των θέσεων εργασίας που διατήρησαν οι δικαιούχοι κάθε οικονομικό έτος.
(180) Αιτιολογικές σκέψεις 73 και 74 της παρούσας απόφασης.